**GRUPĖS PARAMOS SKYRIMO POLITIKA**

**1. TIKSLAS IR TAIKYMO APIMTIS**

1.1. Politikos tikslas –nustatyti bendrus Grupės paramos skyrimo principus.

1.2. Politika taikoma visoms Grupės įmonėms.

|  |
| --- |
|  |

2. SĄVOKOS

* 1. **Žaliosios gamybos segmento įmonė** – REH, REN grupės įmonė ar kita Grupės įmonė, vykdanti energijos gamybą iš tvarių energijos šaltinių, įskaitant vėjo, vandens, saulės, biomasės ar atliekų, ir (arba) vykdanti naujų energijos gamybos iš tvarių energijos šaltinių pajėgumų vystymą ir (ar) valdymą.
  2. **Bendrovė** – AB „Ignitis grupė“ (juridinio asmens kodas 301844044).
  3. **Vadovas** – Paramos teikėjo vienasmenis valdymo organas – vadovas, generalinis direktorius, direktorius ir (ar) valdybos narys (užsienio jurisdikcijoje).
  4. **Grupė** – Bendrovė ir jos tiesiogiai bei netiesiogiai valdomi juridiniai asmenys.
  5. **LPĮ** – Lietuvos Respublikos labdaros ir paramos įstatymas, įskaitant visus jo pakeitimus ir papildymus.
  6. **Paraiška** – nustatytos formos paraiška Paramai gauti, kurią turi užpildyti Pareiškėjas kreipdamasis dėl Paramos suteikimo, arba Taisyklėse nustatytais atvejais ir tvarka pateiktas Pareiškėjo laisvos formos prašymas dėl Paramos suteikimo.
  7. **Parama** –savanoriškas ir neatlygintinas, išskyrus LPĮ leidžiamus Paramos gavėjo įsipareigojimus, Paramos dalykų teikimas Paramos gavėjams Politikoje ir (ar) Taisyklėse nustatyta tvarka, nepažeidžiant LPĮ nuostatų.
  8. **Paramos dalykas** –piniginės lėšos ir (ar) Paramos teikėjo veikloje nenaudotinas kilnojamasis turtas.
  9. **Paramos gavėjas** – Pareiškėjas, kuris atitinka reikalavimus Paramai gauti ir kuriam yra paskirta Parama.
  10. **Paramos sutartis** – tarp Paramos gavėjo ir Paramos teikėjo sudaryta sutartis dėl Paramos teikimo.
  11. **Paramos teikėjas** – Bendrovė, Žaliosios gamybos segmento įmonė, AB „Energijos skirstymo operatorius“ bei AB „Ignitis gamyba“.
  12. **Pareiškėjas** – subjektas, siekiantis gauti Paramą ir pateikęs Paraišką Paramai gauti.
  13. **Parkas** – susietų vėjo ir (ar) saulės ar kitų atsinaujinančių išteklių energijos, naudojamos elektros energijai gaminti, jėgainių grupė.
  14. **Parkas vystymo stadijoje** **(statomas parkas)** – visos teritorijos, kurios dėl vykdomų Parko planavimo ir (ar) statybos, ir (ar) kitų parengiamųjų eksploatacijai (elektros energijai gaminti) darbų ir (ar) veiklos, gali patirti neigiamą įtaką ir (ar) laikinus trikdžius.
  15. **Politika** – Grupės paramos skyrimo politika; šis dokumentas.
  16. **REH** – UAB „Ignitis renewables“ (juridinio asmens kodas 304988904).
  17. **REN grupės įmonė** – REH dukterinė bendrovė ar paskesnės eilės dukterinė bendrovė.
  18. **Taisyklės** – Paramos teikėjo Paramos valdymo taisyklės, įskaitant vėlesnius jų pakeitimus ir papildymus. REH Valdyba tvirtina Paramos valdymo taisykles, kurios taikomos bendrai REH ir REN grupės įmonėms.
  19. **Valdyba** – Paramos teikėjo kolegialus valdymo organas – valdyba.
  20. **Vertinimo komitetas** – Paramos paraiškų vertinimo organas.

1. **BENDROSIOS NUOSTATOS**
   1. Siekiant reglamentuoti atvejus, kada ir kokiu būdu Grupėje gali būti neatlygintinai skiriami Paramos dalykai, Grupėje nustatomi vieningi Paramos teikimo principai, kurie apibrėžiami šioje Politikoje.

3.2. Politika siekiama užtikrinti, kad:

3.2.1. skiriama Parama pasiektų tas tikslines grupes, kurių veikla ir iniciatyvos atitinka Grupės vertybes, darniai vystomo verslo principus, [strategiją](https://ignitisgrupe.lt/lt/strategija) ir skiriama vystomų ir (ar) valdomų atsinaujinančių išteklių energetikos projektų ir (ar) žaliosios gamybos segmente vykdomų veiklų apimtyje;

3.2.2. skiriama Parama pasiektų švietimo įstaigas, taip pat specializuotus švietimo srityje veikiančius fondus, kurių veikla ir iniciatyvos atitinka Grupės vertybes bei prisideda prie/ užtikrina Grupės veiklos [strategijos](https://ignitisgrupe.lt/lt/strategija) įgyvendinimui būtinų specialistų kokybišką paruošimą ir žmogiškųjų išteklių pritraukimą;

3.2.3. būtų suteikta pagalba nukentėjusiesiems nuo Ukrainoje vykstančių karinių ir/ ar ginkluotų veiksmų, prisidedant prie Ukrainos energetikos infrastruktūros, sugriautos kariniais veiksmais, atkūrimo (atstatymo);

3.2.4. teikiama Parama būtų skiriama skaidriai, nešališkai, tikslingai, vadovaujantis Etikos kodeksu bei laikantis vieningų principų.

* 1. Paramą teikti gali Bendrovė tik 4.1 punkte nustatytam tikslui, Žaliosios gamybos segmento įmonės tik 4.2 punkte nustatytam tikslui, AB „Energijos skirstymo operatorius“ bei AB „Ignitis gamyba“ tik 4.3 punkte nustatytam tikslui.
  2. Parama Politikos 4.1 – 4.2 punktuose numatytiems tikslams teikiama piniginėmis lėšomis. Parama Politikos 4.3 punkte nustatytam tikslui teikiama tik Paramos teikėjo veikloje nenaudotinu kilnojamuoju turtu.
  3. Paramos teikėjas, teikdamas Paramą, vadovaujasi Lietuvos Respublikos civiliniu kodeksu, LPĮ, kitais įstatymais ir teisės aktais, reglamentuojančiais Paramos skyrimą, savo įstatais, šia Politika, pasitvirtintomis Taisyklėmis ir kitais vidaus teisės aktais.
  4. Paramos teikėjo Paramos teikimui skiriama suma nustatoma laikantis teisės aktuose nustatytos tvarkos ir maksimalios leistinos Paramos sumos reikalavimų.
  5. Paramos valdymo tvarką, Paramos skyrimo principus bei kitus su Parama susijusius klausimus nustato Paramos teikėjo Taisyklės. Taisyklės privalo užtikrinti teisėtą, skaidrų, sąžiningą ir efektyvų Paramos skyrimą ir panaudojimą, siekiant Politikoje nustatytų visuomenei naudingų tikslų. Taisyklių (ar jų pakeitimo) projektas privalo būti suderintas su Komunikacijos funkcijos vadovu.
  6. Paramos teikėjas gali teikti Paramą tik tokiu atveju, jeigu neturi mokestinių nepriemokų Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos, taip pat įsiskolinimų su praleistais mokėjimo terminais Valstybinio socialinio draudimo fondo biudžetui bei laiku neįvykdytų skolinių įsipareigojimų pagal paskolos sutartis ir kitus įsipareigojamuosius skolos dokumentus, pasirašytus su Lietuvos Respublikos finansų ministerija arba pagal sutartis su valstybės garantija.
  7. Paramos teikėjo visuotinio akcininkų susirinkimo, Valdybos, Vertinimo komiteto, Vadovo kompetencija ir jų sprendimų priėmimo tvarka su Parama susijusiais klausimais detalizuota atitinkamo Paramos teikėjo įstatuose, Taisyklėse ir (ar) kituose teisės aktuose.
  8. Bendrovės Valdyba sudaro Vertinimo komitetą, Grupės mastu nagrinėjantį ir vertinantį visų Paramos teikėjų gautas Paramos paraiškas. Vertinimo komitetas sudaromas iš ne mažiau kaip 5 (penkių) Grupės įmonių darbuotojų. Paramos teikėjų darbuotojai gali sudaryti ne daugiau kaip pusę Vertinimo komiteto narių. Bendrovės Valdyba iš Vertinimo komiteto narių paskiria komiteto pirmininką, kuriuo gali būti Grupės įmonės (išskyrus Paramos teikėjų, kurių gautos Paramos paraiškos bus vertinamos Vertinimo komitete) darbuotojas. Vertinimo komitetas veikia vadovaudamasis Bendrovės Valdybos patvirtintais Vertinimo komiteto darbo nuostatais bei Paramos teikėjo, kurio Paramos paraiškų vertinimo procedūrose dalyvauja, Taisyklėmis.
  9. Vertinimo komitetas nėra Bendrovės ar Paramos teikėjo valdymo organas. Vertinimo komiteto pagrindinė funkcija – nagrinėti, vertinti pateiktas Paraiškas ir teikti dėl jų savo išvadas, pasiūlymus bei atlikti kitas funkcijas jam nuostatuose nustatytos kompetencijos ribose. Vertinimo komiteto nariams už veiklą neatlyginama.

1. **PARAMOS SKYRIMO TIKSLAI, PAGRINDINIAI KRITERIJAI IR PRINCIPAI**

4.1. Bendrovė gali skirti Paramą švietimo įstaigoms, taip pat specializuotiems švietimo srityje veikiantiems fondams, siekiant stiprinti Grupės strateginėms verslo kryptims svarbių studijų krypčių kokybę, taip pat skatinti šių studijų krypčių ir (ar) profesinės karjeros energetikos srityje patrauklumą ir (ar) populiarumą, skatinti šių studijų krypčių mokslinę veiklą, jei tai atitinka Taisyklėse nustatytus Paramos skyrimo kriterijus.

4.2. Žaliosios gamybos segmento įmonių Paramos skyrimo tikslai:

4.2.1. visos Žaliosios gamybos segmento įmonės gali skirti Paramą švietimo įstaigoms, taip pat specializuotiems švietimo srityje veikiantiems fondams, siekiant stiprinti Grupės strateginėms verslo kryptims svarbių studijų krypčių kokybę, taip pat skatinti šių studijų krypčių ir (ar) profesinės karjeros energetikos srityje patrauklumą ir (ar) populiarumą, skatinti šių studijų krypčių mokslinę veiklą, jei tai atitinka Taisyklėse nustatytus Paramos skyrimo kriterijus.

4.2.2. Žaliosios gamybos segmento įmonės, išskyrus REH ir (ar) REN grupės įmones, gali skirti Paramą bendruomenių, kurių artimoje aplinkoje Žaliosios gamybos segmento įmonė (išskyrus REH ir (ar) REN grupės įmones) vykdo arba vysto veiklą, socialiniams, švietimo, meno, kultūros, mokslo, sporto (išskyrus ekstremalų ir padidintos rizikos sportą) projektams, veikloms, taip pat kitiems šių bendruomenių tikslams (veikloms), kurie, vadovaujantis LPĮ, laikomi visuomenei naudingais. Tokie projektai ir (ar) veiklos turi kurti, skatinti Žaliosios gamybos segmento įmonės (išskyrus REH ir (ar) REN grupės įmones) bei bendruomenės ilgalaikį bendradarbiavimą, turi būti susiję su Žaliosios gamybos segmento įmonės (išskyrus REH ir (ar) REN grupės įmones) strateginiais tikslais, veikla bei vykdomais projektais ir programomis, taip pat atitikti Taisyklėse nustatytus Paramos skyrimo kriterijus.

4.2.3. REH ir (ar) REN grupės įmonės gali skirti Paramą bendruomenių, kurių artimoje aplinkoje bet kuri REH ir (ar) REN grupės įmonė vykdo arba vysto veiklą, socialiniams, švietimo, meno, kultūros, mokslo, sporto (išskyrus ekstremalų ir padidintos rizikos sportą) projektams, veikloms, taip pat kitiems šių bendruomenių tikslams (veikloms), kurie, vadovaujantis LPĮ, laikomi visuomenei naudingais. Tokie projektai ir (ar) veiklos turi kurti, skatinti REH ir (ar) REN grupės įmonės bei bendruomenės ilgalaikį bendradarbiavimą, turi būti susiję su REH ir (ar) REN grupės įmonės strateginiais tikslais, veikla bei vykdomais projektais ir programomis, taip pat atitikti Taisyklėse nustatytus Paramos skyrimo kriterijus.

4.3. AB „Energijos skirstymo operatorius“ ir (ar) AB „Ignitis gamyba“ Paramos skyrimo tikslas – suteikti pagalbą nukentėjusiesiems nuo Ukrainoje vykstančių karinių ir/ ar ginkluotų veiksmų, perduodant AB „Energijos skirstymo operatorius“ ir (ar) AB „Ignitis gamyba“ veikloje nenaudotiną kilnojamąjį turtą Ukrainos energetikos infrastruktūros, sugriautos kariniais veiksmais, atkūrimui (atstatymui). Tokios Paramos gavėjais gali būti tik Politikos 4.5.3 ir (ar) 4.5.4 punktuose nurodyti subjektai.

4.4. Parama neskiriama ir negali būti naudojama:

4.4.1. politinėms partijoms, valstybės politikams, politinei reklamaiar politinėms kampanijoms finansuoti ir politinių kampanijų dalyvių politinių kampanijų laikotarpiu atsiradusiems ar su politinėmis kampanijomis susijusiems skolos įsipareigojimams padengti;

4.4.2. politinio (asmeninio) pasitikėjimo valstybės tarnautojų, Lietuvos Respublikos Seimo, Vyriausybės, savivaldybių tarybų narių ir politinių partijų vienasmenių ir kolegialių valdymo organų narių, jų artimųjų giminaičių, sutuoktinių, sugyventinių, partnerių, kai partnerystė įregistruota įstatymų nustatyta tvarka, įsteigtiems fondams ir įstaigoms. Šiame punkte nurodyti asmenys negali dalyvauti vertinant Paraiškas gauti Paramą ir priimant sprendimus dėl Paramos teikimo;

4.4.3. ekstremaliam ir padidintos rizikos sportui, veikloms, populiarinančioms ir (ar) susijusioms su azartiniais ar tokio pobūdžio lošimais, alkoholiniais gėrimais, rūkalais ar kitomis svaiginančiomis medžiagomis ir (ar) kitomis veiklomis, kurios visuomenei ir (ar) jos daliai turi arba gali turėti neigiamą įtaką;

4.4.4. jei Paramos teikėjo ataskaitinių finansinių metų nekonsoliduotojo grynojo pelno suma yra neigiama (patirta nuostolių);

4.4.5. Paramos gavėjas, vykdydamas ankstesnę su Paramos teikėju sudarytą Paramos sutartį, yra padaręs esminius su Paramos teikėju sudarytos Paramos sutarties sąlygų pažeidimus, ir dėl tokių pažeidimų Paramos sutartis buvo nutraukta bei nėra praėję 3 (treji) metai nuo Paramos pilno grąžinimo Paramos teikėjui.

4.5. Parama gali būti teikiama:

4.5.1. Politikos 4.1 ir 4.2 punktuose nurodytais tikslais - Lietuvos Respublikoje įsteigtiems juridiniams asmenims, turintiems Paramos gavėjo statusą, kurie yra įregistruoti Juridinių asmenų registre ne mažiau kaip 1 (vienerius) metus iki Paraiškos pateikimo dienos ir atitinka LPĮ, kituose teisės aktuose bei Taisyklėse nurodytus reikalavimus;

4.5.2. Politikos 4.1 ir 4.2 punktuose nurodytais tikslais - Europos ekonominės erdvės valstybėje įregistruotiems juridiniams asmenims, kurių veiklos tikslas nėra pelno siekimas, o gautas pelnas negali būti skiriamas jų dalyviams. Toks juridinis asmuo turi būti ne mažiau kaip 1 (vienerius) metus iki Paraiškos pateikimo dienos įregistruotas kaip juridinis asmuo Europos ekonominės erdvės valstybės juridinius asmenis registruojančiame registre ir atitikti LPĮ, kituose teisės aktuose bei Taisyklėse nurodytus reikalavimus;

4.5.3. Politikos 4.3 punkte nurodytu tikslu - Ukrainoje įregistruotiems juridiniams asmenims, kurių veiklos tikslas nėra pelno siekimas, o gautas pelnas negali būti skiriamas jų dalyviams. Toks juridinis asmuo turi būti ne mažiau kaip 1 (vienerius) metus iki Paraiškos pateikimo dienos įregistruotas kaip juridinis asmuo Ukrainos juridinius asmenis registruojančiame registre ir atitikti LPĮ, kituose teisės aktuose bei Taisyklėse nurodytus reikalavimus;

4.5.4. Politikos 4.3 punkte nurodytu tikslu - Ukrainos valstybinės institucijos, atitinkančios LPĮ, kituose teisės aktuose bei Taisyklėse nurodytus reikalavimus.

4.6. Pagrindiniai Paramos skyrimo principai:

4.6.1. atitikties Paramos teikėjo veiklos tikslams – vertinant Paraiškas ir priimant sprendimus dėl Paramos skyrimo turi būti siekiama, kad Paramą gautų tie Pareiškėjai, kurių nurodyti ir tinkamai pagrįsti Paramos panaudojimo tikslai labiausiai atitinka Paramos teikėjo veiklos tikslus, darnumo politikos kryptis (jei taikoma) ir deklaruojamas Paramos teikėjo vertybes;

4.6.2. tikslingumo – Paramą gali gauti Pareiškėjai, kurių vykdoma veikla, projektai, iniciatyvos sukuria vertę srityse, kuriose Paramos teikėjas veikia regionų ar nacionaliniu mastu;

4.6.3. skaidrumo – visoms Paraiškoms turi būti taikomi vienodi, aiškūs ir suprantami Paramos vertinimo ir skyrimo kriterijai;

4.6.4. nešališkumo – tais atvejais, kai Paraiškos vertinimas gali sukelti interesų konfliktą, vertinant Paraišką ir priimant sprendimą, Vertinimo komiteto narys privalo nusišalinti nuo Paraiškos vertinimo ir sprendimo priėmimo.

4.7. Žaliosios gamybos segmento įmonės Taisyklėse turi būti nustatyti tokie Paramos skyrimo bendruomenėms kriterijai, kurie leistų įsitikinti projekto, veiklos ar objekto, kuriam prašoma Paramos, verte bendruomenei, atitikimu Grupės vertybėms, [strategijai](https://ignitisgrupe.lt/lt/strategija), tikslams, darniai vystomo verslo principams, realumu, įgyvendinamumu, aktualumu socialinei realybei, pagrįstumu rinkos kainoms ir pan.

4.8. AB „Energijos skirstymo operatorius“ ir AB „Ignitis gamyba“ Taisyklėse bei sutartyse, sudaromose su Paramos gavėju, turi būti nustatyta, jog Parama (suteikta Politikos 4.3 punkte numatytam tikslui) pripažįstama panaudota tinkamai, kai Paramos gavėjas gautą Paramą perduoda Ukrainos valstybės institucijų įgaliotam juridiniam asmeniui, kuriam pavesta koordinuoti (organizuoti) pagalbos Ukrainai surinkimą, saugojimą ir paskirstymą.

4.9. Paramos teikėjo Taisyklėse gali būti nustatyti ir kiti šią Politiką ir teisės aktus atitinkantys ir papildantys Paramos skyrimo principai ir kriterijai.

**5. VIEŠUMAS**

1. Paramos teikėjas ne vėliau kaip per 1 (vieną) mėnesį nuo Paramos suteikimo viešai skelbia informaciją apie suteiktą Paramą:
2. Paramos gavėją (gavėjus);
3. Paramos tikslą;
4. Paramos sumą;
5. Paramos teikimo laikotarpį.
6. Paramos teikėjas taip pat viešai skelbia:

5.2.1. Politiką;

5.2.2. Taisykles;

5.2.3. Paramos gavėjų Paramos teikėjui pateiktų Paramos panaudojimo ataskaitų santrauką. Paramos panaudojimo ataskaitose nurodyta informacija skelbiama tiek, kiek neprieštarauja LPĮ, Lietuvos Respublikos asmens duomenų teisinės apsaugos ir kitiems teisės aktams;

5.2.4. Paraiškos Paramai gauti formą, Paramos Paraiškų vertinimo anketą, Paramos sutarties projektą;

5.2.5. Paraiškų teikimo ir vertinimo terminus (jei tokie nustatomi);

5.2.6. Paramos teikėjo Paramos teikimui skiriama lėšų dalis (suma);

5.2.7. kontaktus, kuriais teikiama informacija apie Paramos teikėjo veiklą;

5.2.8. informaciją apie Paramos teikėjų einamaisiais metais ir ne mažiau kaip per 3 (trejus) praėjusius finansinius metus suteiktą Paramą;

5.2.9. kitą Taisyklėse, Paramos teikėjo vidaus teisės aktuose, LPĮ numatytą informaciją.

5.3. Politikos 5.1 punkte nurodytą informaciją apie suteiktą Paramą Grupės įmonės viešai skelbia Bendrovės arba savo interneto svetainėse.

5.4. Informacijos viešumą turi užtikrinti Paramos teikėjo Vadovas, išskyrus Politikos viešinimą.

1. **BAIGIAMOSIOS NUOSTATOS** 
   1. Paramos teikėjai įgyvendina Politiką maksimalia apimtimi, užtikrindami savo įstatų, LPĮ ir kitų galiojančių teisės aktų nuostatų laikymąsi.
   2. Už Politikos parengimą ir atnaujinimą atsakingas Komunikacijos funkcijos vadovas.
   3. Už Politikos įgyvendinimą ir kontrolę yra atsakingas Komunikacijos funkcijos vadovas.
   4. Politika turi būti skelbiama viešai, siekiant užtikrinti Paramos teikimo skaidrumą.
   5. Su Politika turi būti supažindinti Bendrovės, Žaliosios gamybos segmento įmonių, AB „Energijos skirstymo operatorius“, AB „Ignitis gamyba“ ir UAB „Ignitis grupės paslaugų centras“ darbuotojai, dalyvaujantys paramos skyrimo procese.
   6. Politiką ir jos pakeitimus tvirtina Bendrovės valdyba.

**7. SUSIJĘ TEISĖS AKTAI**

[Lietuvos Respublikos labdaros ir paramos įstatymas](https://e-seimas.lrs.lt/portal/legalAct/lt/TAD/TAIS.5483/asr?positionInSearchResults=1&searchModelUUID=8d030582-4851-4e61-b1be-b4cde2b9c99e)

[AB „Ignitis grupė“ įmonių grupės etikos kodeksas](https://letic.sharepoint.com/sites/vv/Lists/VeiklosDokumentai/DispForm.aspx?ID=595)

[Grupės vertinimo komiteto darbo nuostatai](https://letic.sharepoint.com/sites/vv/Lists/VeiklosDokumentai/DispForm.aspx?ID=2369)

[AB „Ignitis grupė“ paramos valdymo taisyklės](https://letic.sharepoint.com/sites/vv/Lists/VeiklosDokumentai/DispForm.aspx?ID=2381)

[UAB „Ignitis renewables“ ir jos dukterinių bendrovių paramos valdymo taisyklės](https://letic.sharepoint.com/sites/vv/Lists/VeiklosDokumentai/DispForm.aspx?ID=1839)

UAB Kauno kogeneracinė jėgainė paramos valdymo taisyklės